ঢাকা, ১৩ জুলাই (শীর্ষ নিউজ ডটকম): হরতালে পুলিশের হামলায় গুরুতর আহত বিরোধী দলীয় চিফ হুইপ জয়নুল আবদিন ফারুককে উন্নত চিকিৎসার জন্য নিউইয়র্ক নেয়া হচ্ছে। আজ বুধবার রাত সাড়ে ৯টার দিকে হযরত শাহজালাল (রা.) বিমান বন্দর থেকে আমিরাত এয়ার লাইন্সের একটি ফ্লাইটে তিনি যুক্তরাষ্ট্রের উদ্দেশে রওনা হবেন। জয়নুল আবদিন ফারুকের মেয়ে তামান্না ফারুক ইমা শীর্ষ নিউজ ডটকমকে এ কথা জানিয়েছেন।  উল্লেখ্য, গত ৬ জুলাই হরতাল চলাকালে মানিক মিয়া এভিনিউতে মিছিল করার সময়  পুলিশের হামলায় বিরোধী দলীয় চিফ হুইপ জয়নুল আবদিন ফারুক গুরুতর আহত হন। পরে আশঙ্কাজনক অবস্থায় তাকে ইউনাইটেড হাসপাতালে ভর্তি করা হয়।  এদিকে ওই হামলার ঘটনার পর পুলিশ তার বিরুদ্ধে মামলা দায়ের করে। মামলার প্রেক্ষিতে মঙ্গলবার তিনি হাইকোর্টে হাজির হয়ে জামিন আবেদন করেন। শুনানি শেষে আদালত তাকে ৩ মাসের জামিন দেন।  (শীর্ষ নিউজ ডটকম/ এমআই/ এসএস/ এআই/ ১১.৩৭ঘ)